24. schôdza NR SR - 2.deň - B. popoludní
Dátum: 2021-02-25
Poslanec: Tomáš, Erik (SMER - SD)
Druh vystúpenia: Vystúpenie v rozprave

93. Ďakujem pekne. Pá predsedajúci, pán minister, kolegovia, kolegyne, debata je o núdzovom stave, tak začnem asi otázkou. Načo potrebuje vlastne vláda predĺžiť núdzový stav? Načo vláda doteraz ten núdzový stav využila? Ako pomohol doteraz núdzový stav občanom? To je tá základná otázka, pretože ten núdzový stav už tu trvá dlho, ale výsledky žiadne. Či chcete alebo nechcete, výsledky sú žalostné. Ža-los-tné. Igor Matovič chcel byť majstrom sveta v boji proti koronavírusu. Stal sa ním, dvojnásobným, ale, bohužiaľ, v tom najtragickejšom slova zmysle. V prepočte na obyvateľov sme najhorší na svete, čo sa týka úmrtí, aj čo sa týka hospitalizovaných. A bol tu ten núdzový stav, ktorý ste si predlžovali ešte aj na Vianoce z fóliovníka. Čomu to pomohlo? V súčasnosti máme takmer 7 000 obetí koronavírusu a takmer 4 000 ľudí v nemocniciach. Takže niečo tu nefunguje. Pýtam sa, prečo potom máme mať naďalej núdzový stav? Ako napísal jeden denník, nehovorím to ja, ale pravicový denník, ktorý (zaznievanie gongu) nás veľmi nemusí: "Málokde a málokedy je užšia súvislosť medzi týmito tragickými číslami a chybami vlády.". A tie chyby vlády sú absolútne neodškriepiteľné. Prvá chronicky opakovaná je, že vláda podcenila letnú prípravu na druhú vlnu pandémie. Na tom sa už zhodli všetci. Igor Matovič trčal niekde na dovolenke, povedal, že sa koronakríze nevenoval, Richard Sulík bol tiež pod jednou z palmičiek, tiež priznal, že to bolo podcenené, neposilnili sa regionálne úrady zdravotníctva, neposilnilo sa trasovanie a už sme videli prvé negatívne výsledky v septembri. Nato pán Matovič vymyslel svoju atómovú zbraň. Plošné testovanie. Nikto na svete netestuje, len my. A čo sa udialo? Pomohlo to plošné testovanie? Nie. Naopak. Pribúdajú už teraz odborné názory, že kvôli plošnému testovaniu sa ešte viac rozšíril koronavírus na Slovensku, najmä čo sa týka nových mutácií, britskej a ktovie či už nie aj juhoafrickej, ktorá ešte nebola na Slovensku potvrdená, ale keďže už bola potvrdená prakticky vo všetkých okolitých krajinách, tak si môžeme byť istí, že o chvíľu bude, ak už tu nie je, aj u nás. Tretia chyba, a tú priznal aj minister Krajčí, 16. 12. zasadala vláda, minister Krajčí predkladal tvrdší lockdown na Vianoce, vláda ho prehlasovala, tvrdší lockdown na Vianoce nebol presadený a v januári sa dramaticky začali zhoršovať čísla. To je absolútne nespochybniteľné. Toto nikto nemôže spochybniť. Za január sme mali viac obetí, ako za celý minulý rok. A minister Krajčí po čase prizná, že vláda neschválila tento tvrdší lockdown kvôli tomu, lebo sa bála protestov ľudí. To sú slová ministra Krajčího. Povedzte mi, čo pán Krajčí ešte robí vo svojej funkcii? Buď niečomu verím, buď mám nejakú lekársku česť, presadzujem najlepšie riešenie, a keď sa mi ho nepodarí presadiť, tak odídem z funkcie. Ale on ani nepresadil, aj tam sedí. No a teraz, keď žiadate alebo vláda žiada o potvrdenie núdzového stavu, tak sa pýtam, čo rieši, čo teraz tá vláda robí, keďže nerobila, resp. robila chyby predtým a núdzový stav platil? Čo robí vláda v boji s koronavírusom, keď žiada opäť ten núdzový stav, ktorý jej má pomôcť pri tých opatreniach? Čo vláda v tejto chvíli robí, mi povedzte? Aké riešenie? Matovič už tri dni sedí s odborníkmi. Tvári sa, že teraz zvolal okrúhly stôl s odborníkmi. A doteraz s nimi nesedel? Matovič nemal permanentný pandemický štáb? Nemal potom pandemickú komisiu? Nemal Ústredný krízový štáb? Na koho, na čo sa tu hrá? Čo to je za folklór? My máme najhoršie čísla na svete a on sa tvári, že teraz tu nejak zvoláva odborníkov a ide to celé vyriešiť. To je zástupná téma. Podobne zástupná ako diskusia o Sputniku. My sme sa päť dní bavili o Sputniku V, pritom dobre vieme, že nie je možné v súčasnosti Sputnik ani doviesť, ani ho zaregistrovať, ale päť dní sme sa tu bavili o tom. No a teraz tá aktuálna téma najlepšia ako zástupná, aby teda nebolo vidieť, že vláda nerieši nič, je aktuálny spor medzi pánom Sulíkom a pánom Matovičom. Pán Sulík vraj chce vymeniť pána ministra zdravotníctva Krajčího v jeho kresle. To si fakt myslia, že ten národ už, prepáčte za výraz, žerie seno? To si myslíte, že nevidíme, že je to zase len vec, ktorá má prekryť ten základný fakt a tú podstatu, že to nezvládate? Keby naozaj Sulík chcel vymeniť Krajčího v kresle, tak by, samozrejme, pristúpil na zámenu ministerstiev, pretože je treba dodržať pomery udané v koaličnej dohode. Ale hlavne to zdôvodnenie pána Sulíka, to je fascinujúce. On povedal, že ako člen vlády nechce byť spoluzodpovedný za najvyšší počet úmrtí na svete. No veď keď nechce byť ako člen vlády zodpovedný za najvyšší počet úmrtí na svete na koronavírus, tak z tej vlády vystúpi a nebude hrať toto trápne divadlo. Čiže čo robí vláda? Čo rieši? Nerieši nič, za tri dni sme nepočuli žiadne nové riešenie a naďalej prekrýva tieto fatálne výsledky a fatálne zlyhania zástupnými témami. Teda pardon, je tu pán minister Krajniak, jedno riešenie za posledné dni sme počuli. Máme sa modliť. Všetci. Toto má pomôcť. A ja ako veriaci človek teraz poviem, aj sa modlím, aj za tie obete sa modlím, každý deň sa modlím, ale v 21. storočí z úrovne vlády toto ponúkať ako riešenie, už pôsobí niekedy ako prejav zúfalstva, pardon za výraz. Pretože chápem, že modlitba veriacim pomôže nájsť nejaký pokoj v duši, ale toto ponúkať ako riešenia, na to sa má sekulárny štát pozerať, to nemyslíte vážne. Čiže chcete predĺžiť, opakujem, núdzový stav, ale neviete nám povedať, na čo ho vlastne potrebujete. Ja vám poviem, na čo ho potrebujete. Presne to už prezradil aj pán Krajčí. Vy potrebujete núdzový stav len na jednu jedinú vec, aby sa ľudia nemohli zhromaždiť a protestovať. Pretože vám garantujem, že keby nebol núdzový stav a neplatil, tak pred úradom vlády sú už masívne protesty, masívne. A viete, prečo to viem? Pretože máme informácie z petičného výboru a neuveríte, za aký krátky čas sa koľko hlasov a podpisov už vyzbieralo za referendum o predčasných voľbách. Sú to desaťtisíce hlasov. A postupne ich budeme predstavovať. Tá nespokojnosť a tá zúfalosť v ľuďoch je už hlboko zakorenená a keby nebol núdzový stav, opakujem, sú masové protesty po celom Slovensku a na toto to potrebujete. A preto chcem oznámiť, že za týchto okolností, keď nám vláda nevie povedať, na čo ten núdzový stav potrebuje, aké má nové riešenia a že ho potrebuje zjavne len na zabránenie zhromažďovania sa ľudí, my poslanci za stranu HLAS - sociálna demokracia nemôžeme núdzový stav podporiť. Ďakujem pekne.